KIRJALLINEN KYSYMYS E-0470/03 esittäjä(t): Dorette Corbey (PSE)ja Ria Oomen-Ruijten (PPE-DE) komissiolle. Legionella.



Virallinen lehti nro 192 E , 14/08/2003 s. 0192 - 0193



KIRJALLINEN KYSYMYS E-0470/03 esittäjä(t): Dorette Corbey (PSE)ja Ria Oomen-Ruijten (PPE-DE) komissiolle (20. helmikuuta 2003) Aihe: Legionella On tunnettua, että mahdollisuus saada legionellabakteerin aiheuttama tartunta on suurin keväällä ja syksyllä. Legionellabakteerin aiheuttamiin tartuntoihin on hiljattain kuollut ihmisiä. Komissio on vastauksessaan kysymykseen E-3875/00(1) ehdottanut legionellan vastustamiseen kaksivaiheista lähestymistapaa, joka koostuu ennaltaehkäisystä ja tiedotuksesta. Komission mainitsemalla EWGLI-verkkosivustolla (EWGLINET) on tietoja legionellabakteeritartuntojen ilmoitetuista määristä. Vuoden 1999 tiedot ovat maakohtaisia, mutta vuosien 2000 ja 2001 eivät ole. 1. Mitä ennaltaehkäiseviä toimia komissio on toteuttanut tähän mennessä legionellatartuntojen ehkäisemiseksi? Millä tavalla komissio toteuttaa EWGLI-suosituksia käytännössä? Millä tavalla komissio on edistänyt ilmoitetun tutkimuksen muuttamista yleisesti sovellettaviksi menettelyiksi biologisen kasvun rajoittamiseksi teollisissa kosteissa jäähdytysjärjestelmissä? 2. Mikä on suunnitellun Euroopan sairauksien seurantakeskuksen tehtävä tässä? 3. Voiko komissio antaa tietoja tartuntojen määrästä ja niiden aiheuttamien uhrien määrästä kutakin jäsenvaltiota kohti? 4. Onko komissio sitä mieltä, että niiden hotellien luettelo, joissa on esiintynyt legionellatartuntoja, on riittävän tunnettu? Onko komissio sitä mieltä, että tämä hotelliluettelo on tarpeeksi kattava? 5. Millä tavalla komissio aikoo parantaa julkista, erityisesti matkailijoille suunnattua tiedotusta? (1) EYVL C 163 E, 6.6.2001, s. 219. David Byrnen komission puolesta antama vastaus (25. maaliskuuta 2003) 1. Komissio viittaa Ria Oomen-Ruitenin tekemään kirjalliseen kysymykseen E-3197/02(1) annettuun vastaukseen. Komission mielestä se, että jäsenvaltioiden valvontaviranomaiset soveltavat eurooppalaisen legionellatartuntojen työryhmän (EWGLI:n) ohjeita, lisää legioonalaistaudin valvonnassa ja ehkäisyssä käytettävän lähestymistavan johdonmukaisuutta Euroopan eri maiden välillä. Nämä ohjeet julkaistaan asianmukaisessa muodossaan vuoden 2003 aikana. Nykyinen direktiivi ihmisten käyttöön tarkoitetun veden laadusta(2) ei kata legionellaa, mutta direktiivin muuttamismenettelyn yhteydessä komissio aikoo käynnistää keskustelun jäsenvaltioiden kanssa siitä, onko asia syytä sisällyttää direktiiviin. Komissio on tukenut tutkimusta rahoittamalla hanketta, johon sisältyy legioonalaistaudin hallintaan tarkoitetun kuumavesijärjestelmän kehittely ja käyttö sekä paikan päällä sähkökemiallisesti tuotetun klooridioksidin käyttö. 2. Komissio olettaa, että minkä tahansa perustetun keskuksen vastuualueeseen kuuluu valvonnan, varhaisvaroitusjärjestelmän ja nopean reagoimisen järjestäminen. 3. Pyydetyt tiedot ovat saatavissa. Komissio lähettää yhteenvedon vuosista 2001 ja 2002 suoraan arvoisille parlamentin jäsenille ja parlamentin sihteeristölle. Lisätietoja on saatavissa kaikkien käytettävissä olevalta EWGLI-verkkosivustolta(3). 4. ja 5. Komissio edellyttää, että Ewglinet ilmoittaa asiasta järjestelmällisesti kansallisille viranomaisille, jotka vastaavat toimiin ryhtymisestä. Lisäksi Ewglinet kirjaa tiukkaa menettelyä noudattaen hotellien nimet kaikille, myös matkanjärjestäjille, avoimeen internet-sivustoonsa. Tarpeellisiksi katsotut yhteisön toimet sisältyvät tartuntatauteja koskevan yhteisön verkoston toimintaan. (1) EYVL C 137 E, 12.6.2003, s. 171. (2) Neuvoston direktiivi 98/83/EY, annettu 3 päivänä marraskuuta 1998, ihmisten käyttöön tarkoitetun veden laadusta, EYVL L 330, 5.12.1998. (3) http://www.ewgli.org/.